ELŐTERJESZTÉS

a képviselő-testület 2021. június 29-i ülésére

Tárgy: Skupa-Együtt tábor megrendezésének támogatása

Előterjesztő: Márkus Erika polgármester

Tisztelt Képviselő-testület!

A tavalyi évben nagy sikert aratott a gyerekek és a szülők körében az önkormányzat által támogatott helyi Skupa-Együtt tábor.

Az idei évben is megrendezésre kerül a tábor augusztus 2-6. között.

A táborvezető, Schmatoviché Radits Klaudia az előkészítésről az alábbi tájékoztatást adta:

„A munkálatok már a tavalyi évben elkezdődtek. Az egyházközség és a helyi Caritas segítségével sikerült már jelentős anyagi forrást teremteni a tábor megrendezéséhez.

A Bethlen Gábor Eszköz kezelőhöz írt pályázat is sikeresnek bizonyult, így Tihanyi zarándokutat, és lelkigyakorlatot tudtunk szervezni. Szintén anyagi támogatásból - Győr Caritas központ - tudunk eszközöket vásárolni, kreatív busz fog vendégeskedni nálunk.

Szeretnénk az idei évben is minél színesebb programot szervezni a gyerekeknek. Múzeumi foglalkozást tervezünk. A legnagyobb gradistyei horvát költőnkről, Mate Mersic Miloradicról szeretnék megemlékezni. Egy kirándulás alkalmával szeretnék bejárni életútja legfontosabb állomásait, illetve Győrbe tervezünk egy kirándulást.

Ezekre a programokra szeretnék támogatást kérni a Tisztelt Képviselő-testülettől.

Kérem 150.000 Ft-tal támogassák a gyerekek idei táborozását.”

Sok szülőnek gondot jelent a gyermekek felügyeletének megszervezése a nyári szünet idején tekintettel arra, hogy a veszélyhelyzet idején a szülők nem tudtak dolgozni, szabadságuk elfogyott. A szabadidő hasznos eltöltése nagyon fontos a gyermekek számára. A nyári szünetben gyermeket felügyelet nélkül hagyni nem lehet, étkeztetésüket biztosítani kell.

Ezért javasolom a T. Képviselő-testületnek, hogy támogassa a tábor megszervezését.

Bezenye, 2021. június 25.

Márkus Erika s.k.

polgármester

**Határozati javaslat:**

Bezenye Községi Önkormányzat Képviselő-testülete támogatja a Skupa-Együtt tábor megrendezését augusztus 2-6. közötti időben.

A Képviselő-testület a tábor megtartásához, programjaihoz 150.000.- Ft támogatást biztosít.

A támogatás felhasználásáról a táborszervezőnek el kell számolni.

Felelős: a támogatási szerződés megkötéséért: Márkus Erika polgármester

Határidő: 2021. július 30.