ELŐTERJESZTÉS

a képviselő-testület 2021. június 29-i ülésére

Tárgy: Bölcsődei fejlesztési program

Előterjesztő: Márkus Erika polgármester

Tisztelt Képviselő-testület!

A pénzügyminiszter – a belügyminiszterrel és a családokért felelős tárca nélküli miniszterével egyetértésben - 2018. szeptember 28-án pályázatot írt ki „Bölcsődei fejlesztési program” tárgyában.

A pályázat benyújtásának végső határideje: **2021. december 1.**

Új bölcsőde építése esetében férőhelyenként legfeljebb bruttó 12 millió forint az igényelhető támogatás maximális összege.

A saját forrás mértéke meghatározott támogatási intenzitás szerint 5 %, amennyiben a pályázó település adóerő-képessége 0-30.000 forint/lakos. (Bezenye a 2020. évi adóerőképesség: 13.516.921 Ft/lakos)

Bezenye község ezidáig nem rendelkezett bölcsődével, így a fejlesztésre nagy szükség lenne.

Jelenleg a településen élők a dunakiliti és a mosonmagyaróvári bölcsődei ellátást vehetik igénybe – feladatellátási megállapodás alapján.

A település lakosságának növekedése, folyamatosan növekvő születések száma, valamint a pozitív vándorlási mérleg eredményeként valósulhatna meg az új intézmény létesítése, ezáltal is nagymértékben növelve a kisgyermekes családok életkörülményeit, valamint a helyi lakosság munkaerő-piaci esélyeit.

Évek óta emelkedő tendenciát mutat a születések száma községünkben, ami a magyar lakosságot illeti. 2020-ban 10 fő, folyó évben eddig 11 fő született, várható születések száma még 7 fő. (Ők mind magyar lakosok, a más nemzetiségűek létszáma ebben nem szerepel.)

A 0-1 éves gyermekek száma 9, az 1-3 éveseké pedig 22.

A hátrányos helyzetű gyermekek számára létfontosságú, hogy a településen legyen bölcsőde.

A védőnő előzetes igényfelmérést végzett a szülők körében. 28 családot kérdezett meg arról, hogy igényelnék-e a bölcsődei ellátását. A 28 családból 24 család igényelné a bölcsődei ellátást.

Az elmúlt évek tapasztalata azt mutatja, hogy egyre nő az igény a bölcsődei ellátásra, mivel a szülők mielőbb vissza mennének dolgozni. Tennék ezt a megélhetés, a felvett hitelek, a közös teher törlesztései miatt. A bölcsődén kívül egyéb lehetőségük nem marad, mivel a nagyszülők még többségében aktív korúak.

Szakmailag alátámasztja egy bölcsőde létjogosultságát, hogy a gyermekek szocializációját, testi-lelki fejlődését, érettebbé válását nagyban elősegítő intézményről, nemcsak „gyermekmegőrző” helyről van szó.

Új intézmény létrehozása munkahelyteremtő projekt is egyben, amire szintén szükség lenne községünkben.

Fontos kiemelni, hogy akik az el múlt években más településen vették igénybe ezt a fajta ellátást, bizony az óvodába és iskolába is oda íratták be gyermeküket. Tehát lakosság megtartó szerepe is kiemelendő egy bölcsődének.

Dr. Iván Endre háziorvos és Földesné Varga Eszter védőnő szakmailag is támogatja bölcsőde létesítését településünkön, és egyben vállalják annak egészségügyi ellátását.

A Család- és Gyermekjóléti Központ intézményvezető-helyettese is támogatja a bölcsőde létesítését, mert egy település bölcsődei ellátása – mint a szociális ellátás része – fontos szerepet tölt be a családok életében.

Az új bölcsődei intézmény megvalósítására a Kossuth Lajos utcai volt játszótér helyén lenne lehetőség.

Kérem a T. Képviselő-testületet, hogy döntsön a pályázaton való részvételről.

Bezenye, 2021. június 23.

Márkus Erika s.k.

polgármester

**Határozati javaslat:**

1. Bezenye Községi Önkormányzat Képviselő-testülete a pénzügyminiszter – a belügyminiszterrel és a családokért felelős tárca nélküli miniszterével egyetértésben - 2018. szeptember 28-án kiírt „Bölcsődei fejlesztési program” 3. számú módosítására pályázatot nyújt be Bezenye településen új bölcsőde építésére.
2. Bezenye Községi Önkormányzat Képviselő-testülete felhatalmazza a polgármestert, hogy az új bölcsőde építési projekt – pályázati kiírás szerinti – terveztetésének és a pályázati dokumentációjának összeállítására.

A projekt tervezésébe és kivitelezésébe bölcsődei módszertani szakértő bevonása kötelező.

Felelős: Márkus Erika polgármester

Határidő: 2021. november 30.