ELŐTERJESZTÉS

a Képviselő-testület 2021. június 29-i ülésére

Tárgy: Állami tulajdonú ingatlanok felajánlása az önkormányzatnak

Előterjesztő: Márkus Erika polgármester

Tisztelt Képviselő-testület!

A Nemzeti Vagyon Kezeléséért Felelős Tárca nélküli Miniszter és a Modern Települések fejlesztéséért Felelős Kormánybiztos arról tájékoztatta az Önkormányzatot, hogy a Magyar Falu Program támogatási rendszere egy újabb elemmel bővül, további lehetőséget kínálva ezzel hazánk 5000 fő és az alatti lélekszámú településeinek fejlődéséhez.

Magyarország Kormánya a kistelepülések hátrányainak mérséklése, a népességcsökkenés megállítása és az életminőség javítása céljából indította el 2019-ben a Magyar Falu Programot, amely a helyi életminőséget javító pályázati rendszeren, a falusi CSOK-on, a falusi útalapon és a falvakban működő vállalkozások támogatásán keresztül fejti ki hatását a falvainkban élő honfitársaink mindennapi életére.

Magyarország Kormánya úgy határozott, hogy megfontolja az egyes önkormányzatok közigazgatási területén fekvő, az állami feladatellátáshoz nem szükséges, egyes állami tulajdonú ingatlanok (ingatlani hányadok) ingyenes átadását az önkormányzatok részére.

Az előzetes elképzelések szerint a Magyar Nemzeti Vagyonkezelő Zártkörűen működő Részvénytársaság településenként megvizsgálja a közvetlen kezelésében lévő, fenti feltételeknek megfelelő ingatlanokat, és azokat összesítve, egy csomagban kerülnének át az önkormányzat tulajdonába. A felajánlás természetesen egy lehetőség, amellyel minden, a Magyar Falu Programban érintett település élhet, melyen keresztül nem csak az önkormányzat vagyona gyarapodhat, hanem azok közösségi vagy egyéb célra történő hasznosítására is lehetőség nyílik.

A szándék ismeretében a Magyar Nemzeti Vagyonkezelő Zártkörűen működő Részvénytársaság megvizsgálta a közvetlen kezelésében lévő ingatlanállományt, amelynek eredményeképpen Bezenye Községi Önkormányzat területén az alábbi ingatlanokat találta alkalmasnak a célra.

|  |  |  |  |  |  |
| --- | --- | --- | --- | --- | --- |
| Sorszám | fekvés | hrsz. | megnevezés | terület | MÁ tul. hányada |
| 1 | belterület | 919 | kivett udvar | 593 | 1/1 |
| 2 | belterület | 920 | kivett udvar | 627 | 1/1 |
| 3 | belterület | 923 | kivett udvar | 597 | 1/1 |
| 4 | külterület | 0204/2 | kivett agyaggödör | 22500 | 1/1 |

2021. július 15-ig írásban kell nyilatkozni arról, hogy a Magyar Állam tulajdonában álló ingatlanok tulajdonjogának ingyenes megszerzésének lehetőségével az Önkormányzat kíván-e élni.

A nyilatkozattal az összes ingatlan tulajdonjogának ingyenes átruházása kezdeményezhető, vagy utasítható vissza a felajánlás, egyes ingatlanok tekintetében nyilatkozni nincs lehetőség.

A felajánlott ingatlanok a mindenkori aktuális természetbeni állapota szerint kerülnek átadásra, azaz a Magyar Államot és az MNV Zrt-t semmilyen rendezési, kiürítési, vagy egyéb kötelezettség nem terheli.

Az előzetes elképzelések szerint a Magyar Falu Programba bevonásra kerülő ingatlanok tulajdon átruházására nem a nemzeti vagyonról szóló 2011. évi CXCVI. törvény 13. § (4)-(11) bekezdései, valamint az állami vagyonról szóló 2007. évi CVI. törvény 36-37. §-a szerint, hanem egyedi feltételek és rendelkezések mellett kerülne sor, ennek köszönhetően a vagyonjuttatás alkalmasabbá válhatna a program célkitűzéseinek eléréséhez.

Javasolom a T. Képviselő-testületnek, hogy a felajánlott ingatlanok ingyenes átruházását kezdeményezze a Magyar Nemzeti Vagyonkezelő Zártkörűen működő Részvénytársaságnál.

Az ingatlanokról készült térképkivonatokat, illetve a kivett agyaggödörről készült légi felvételt az előterjesztés csatoljuk.

Határozati javaslat:

Bezenye Községi Önkormányzat Képviselő-testülete a Magyar Falu Program céljai támogatásának keretében az Önkormányzat részére ingyenes tulajdonba adásra felajánlott ingatlanokat megvizsgálta, azok önkormányzati tulajdonba kerülését kezdeményezi az NBV/01/38736/2021. iktatószámú listában szereplő, alábbi valamennyi ingatlan vonatkozásában:

|  |  |  |  |  |  |
| --- | --- | --- | --- | --- | --- |
| Sorszám | fekvés | hrsz. | megnevezés | terület | MÁ tul. hányada |
| 1 | belterület | 919 | kivett udvar | 593 | 1/1 |
| 2 | belterület | 920 | kivett udvar | 627 | 1/1 |
| 3 | belterület | 923 | kivett udvar | 597 | 1/1 |
| 4 | külterület | 0204/2 | kivett agyaggödör | 22500 | 1/1 |

A Képviselő-testület felhatalmazza a polgármestert, hogy döntéséről értesítse a Magyar Nemzeti Vagyonkezelő Zártkörűen működő Részvénytársaságot.

Felelős: Márkus Erika polgármester

Határidő: 2021. július 15.

Bezenye, 2021. június 23.

Márkus Erika s.k.

polgármester