ELŐTERJESZTÉS

a képviselő-testület 2021. június 29-i ülésére

**Tárgy: Javaslat a háziorvos feladat-ellátási szerződésének módosítására**

Előterjesztő: Márkus Erika polgármester

Tisztelt Képviselő-testület!

Az egészségügyi alapellátás biztosítása a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja alapján önkormányzati feladat.

A háziorvos az egészségügyi alapellátásról szóló 2015. évi CXXIII. törvényben, az önálló orvosi tevékenységről szóló 2000. évi II. törvényben, az önálló orvosi tevékenységről szóló 2000. évi II. törvény végrehajtásáról szóló 313/2011. (XII. 23.) Korm. rendeletben, valamint a háziorvosi, házi gyermekorvosi és fogorvosi tevékenységről szóló 4/2000. (II. 25.) EüM rendeletben foglaltak szerint látja el az egészségügyi alapellátás körébe tartozó tevékenységét.

2021. február 9-én megjelent a praxisközösségekről szóló 53/2021. (II. 9.) Korm. rendelet értelmében a háziorvosi praxisoknak lehetőségük nyílik praxisközösségekbe szerveződni. Legfontosabb cél, hogy olyan új praxisközösség kerüljön kialakításra, melyben a páciensek ellátáshoz való hozzáférése javuljon és új lehetőségek nyíljanak meg az ellátás szervezésében.

A rendelet 3. § (1) bek. A 2. § (2) bekezdése szerinti kollegiális praxisközösségben való részvétel feltétele, hogy a szolgálatot működtető a praxiskezelő által közzétett formában praxisközösségi felvételi kérelmet nyújt be, amelyben nyilatkozatot tesz, hogy orvosával szolgálatonként vállalja

*a)* a területi kollegiális szakmai vezetői választásokon való részvételt,

*b)* a praxiskezelő, illetve a területi szakmai vezető által összehívott konzultációkon való részvételt,

*c)* hetente legalább 20 óra rendelési idő biztosítását, benne legalább 4 óra prevenciós rendeléssel,

*d)* a prevenciós rendelés során a praxiskezelő által megadott módszertanok alkalmazását,

*e)* a praxis aggregált morbiditási, mortalitási és a praxiskezelő által kért statisztikai adatok összeállítását és megadását,

*f)* a területen működő szolgálatokkal közös helyettesítési rend kialakítását,

*g)* a területen működő szolgálatokkal és ügyeleti szolgálatokkal ügyeleti rend kialakítását.

Fenti jogszabályi hivatkozásokra tekintettel, kiemelten a praxisközösségekről szóló 53/2021. (II. 9.) Korm. rendelet 3. § (1) c) pontját, mely szerint szükséges hetente legalább 20 óra rendelési idő biztosítása, benne legalább 4 óra prevenciós rendeléssel, és a tanyagondnoki szolgálat elindítását figyelembe véve Dr. Iván Endre háziorvos azzal a kéréssel fordult az önkormányzathoz, hogy a feladat-ellátási szerződését a jogszabályi helyek, a rendelés helye és a rendelési idő tekintetében módosítsa.

Kérem a Tisztelt Képviselő-testületet, hogy a jelen előterjesztést megvitatni és a határozati javaslatot, valamint az annak mellékletét képező Feladat-ellátási szerződés-módosítás tervezetét elfogadni szíveskedjen.

**Határozati javaslat:**

**..../2021. (VI.29.) határozat**

1. Bezenye Községi Önkormányzat Képviselő-testülete jelen határozat 1. pontja szerinti Feladat-ellátási szerződést jóváhagyja. Felhatalmazza a polgármestert a feladat-ellátási szerződés megkötésével kapcsolatos intézkedések megtételére, a felmerülő kérdések tisztázására és az egyéb szükséges dokumentumok aláírására és kiadására. Az új feladat-ellátási szerződés az aláírás időpontjábam lép hatályba.
2. Az új feladat-ellátási szerződés hatályba lépésével az 1999-ben a háziorvosi körzet ellátására Dr. Iván Endre és Társa Háziorvosi Betéti Társasággal kötött feladat-ellátási szerződés hatályát veszti.

Felelős: Márkus Erika polgármester

Határidő: azonnal

Bezenye, 2021. június 24.

Márkus Erika s.k.

polgármester