Ügyiratszám:

Ügyintéző:

Telefonszám:

***FELADAT-ELLÁTÁSI SZERZŐDÉS***

mely létrejött

egyrészről: **Bezenye Községi Önkormányzat** (székhely: 9223 Bezenye, Szabadság u. 50., képviseli: Márkus Erika polgármester) - a továbbiakban: **Önkormányzat** -,

másrészről: **a szolgáltatás nyújtó** **Dr. Iván Endre és Társa Háziorvosi Betéti Társaság** (képviseli: Dr. Iván Endre székhely: 9223 Bezenye, Táncsics u. 20. telephely: 9223 Bezenye, Jókai u. 1./Tanácsház u. 2.) cégjegyzékszám: 08-06-006293 - a továbbiakban: **Egészségügyi Szolgáltató** -, **a személyes feladatellátásra kötelezett háziorvos**: **Dr. Iván Endre,** mint a praxisjog tulajdonosa, a háziorvosi teendőket ellátó (a továbbiakban: **Feladat-ellátásra kötelezett**)

között az alábbi tartalommal, feltételekkel, helyen és időben:

1. Jelen szerződést a felek a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja, az egészségügyi alapellátásról szóló 2015. évi CXXIII. törvény, az önálló orvosi tevékenységről szóló 2000. évi II. törvény, az önálló orvosi tevékenységről szóló 2000. évi II. törvény végrehajtásáról szóló 313/2011. (XII. 23.) Korm. rendelet, valamint a háziorvosi, házi gyermekorvosi és fogorvosi tevékenységről szóló 4/2000. (II. 25.) EüM rendelet, a praxisközösségekről szóló 53/2021. (II. 9.) Korm. rendelet, a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet és a gyermekek védelméről és a gyámügyi igazgatásról szóló 1997. évi XXXI. törvényben foglaltak szerinti, területi ellátási kötelezettség vállalása mellett végzendő háziorvosi feladatok hatékony ellátása érdekében kötik meg.
2. A háziorvos a tevékenységét a 4/2000. (II. 25.) EüM rendelet 1. § (1) bekezdés b) pontja alapján, gazdálkodó szervezet formában végzi. A jelen szerződésben vállalt kötelezettségek – eltérő rendelkezés hiányában – az egészségügyi szolgáltatót terhelik azzal, hogy az egészségügyi szolgáltató nevében a praxisjog alapján nyújtható önálló orvosi tevékenységet a háziorvos csak személyesen végezheti – akadályoztatásának jogszabályban meghatározott eseteit kivéve. A jelen szerződésben, a továbbiakban – eltérő rendelkezés hiányában - háziorvos alatt az egészségügyi szolgáltatót is értelemszerűen érteni kell.

3.) Szerződő Felek megállapodnak abban, hogy az Egészségügyi Szolgáltató az Önkormányzat kötelező feladatát képező egészségügyi alapellátás körébe tartozó háziorvosi szolgáltatást – a mindenkori hatályos jogszabályoknak megfelelően – Bezenye teljes közigazgatási területén biztosítja.

Az Egészségügyi Szolgáltató a szerződéskötéskor hatályos 4/2000. (II.25.) EüM rendelet 1. § (1) bekezdésében foglaltakra utalva a területi ellátási kötelezettséget vállalja.

4.) Jelen szerződés határozatlan időre, de legalább 5 évre jön létre. Jelen szerződés hatálybalépésével egyidejűleg a felek között 1999-ben – a háziorvosi feladatellátásra kötött - szerződés hatályát veszti.

1. Dr. Iván Endre a tevékenységet végző orvos, az önálló orvosi tevékenységről szóló 2000. évi II. törvényben foglalt működtetési joggal rendelkezik.

6.) A körzethatárokat az Önkormányzat az egészségügyi alapellátásról szóló 2015. évi CXXIII. törvény rendelkezése alapján, az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III. 3.) Korm. rendelet rendelkezéseinek figyelembe vételével a települési önkormányzat képviselő-testülete - a Kormány által kijelölt praxiskezelő által megadott szempontokat figyelembe véve - rendeletben megállapítja és kialakítja az egészségügyi alapellátások körzeteit. A körzetmódosítás miatt bekövetkezett, a háziorvost ért kár esetén az Önkormányzat kártalanítási kötelezettséggel tartozik, amelynek megállapításánál a háziorvos által a finanszírozása keretében kapott egy éves összeget kell figyelembe venni.

7.) Feladat-ellátásra kötelezett – folyamatosan nyújtott gyógyító, megelőző tevékenység keretében – köteles a rendelési/rendelkezésre állási időben nála jelentkező, az Önkormányzatműködési területén, a körzetbe tartozó betegeket ellátni, a jogszabály által előírt nyilvántartásokat vezetni, jelentési kötelezettségének eleget tenni. Amennyiben szükséges, bármely személyt köteles a sürgősségi betegellátás szabályainak megfelelően ellátni.

8.) a.) Egészségügyi Szolgáltató a háziorvosi teendőket csak Dr. Iván Endre háziorvos által láthatja el – kivéve indokolt akadályoztatását. A hatályos jogszabály értelmében az orvos a munkavégzésben akkor akadályozott, ha a tevékenységét keresőképtelensége, hivatalos távolléte, szabadsága vagy gyermekápolás, - gondozás miatt nem végzi, illetve ha a munkavégzés a közmegbízatásával összeférhetetlen vagy közmegbízatása miatt a tevékenységét ellátni nem tudja.

Az orvos tevékenységét alvállalkozásba nem adhatja.

b.) Utalva a 4/2000. (II.25.) EüM rendelet 7. §-ában megfogalmazott szabályozásra, a háziorvos a helyettesítéséről – beleértve annak pénzügyi feltételeit is – maga gondoskodik.

A helyettesítést lehetőleg úgy kell lebonyolítani, hogy az ellátást igénybe vevőket ne érintse hátrányosan, azaz a Feladat-ellátásra kötelezett rendelési idejében és rendelőjében, vagy legalább a közigazgatási területen belül, a működési engedélyben foglaltak szerint.

Helyettes háziorvos neve1.: dr. Kiss Beáta

Helyettes háziorvos neve2.: dr. Baranyai Judit

### c.) A 30 napot meghaladó távollét esetén Egészségügyi Szolgáltató azt köteles az Önkormányzattal előzetesen egyeztetni, illetve az Nemzeti Egészségbiztosítási Alapkezelő (a továbbiakban: NEAK) bejelenteni.

9.) Egészségügyi Szolgáltató vállalja, hogy a jelen szerződésből származó kötelezettségeinek teljesítését a vele munkaviszonyban vagy polgári szerződéses jogviszonyban álló asszisztenciával biztosítja.

Az Egészségügyi Szolgáltató gondoskodik a 4/2000. (II. 25.) EüM rendeletben meghatározott, megfelelő képesítésű szakdolgozót foglalkoztatásáról a praxis feladatainak ellátása céljából.

Szakdolgozó neve: dr. Ivánné Arató Júlia Ilona

10.) Egészségügyi Szolgáltató a tevékenységét az annak folytatására az egészségügyi államigazgatási szerv illetékes intézetétől kapott engedély és orvosi felelősségbiztosítás mellett gyakorolhatja.

11.) A feladat-ellátásra kötelezett praxisához tartozó szakmai minimumfeltételek biztosításáról, és azok működőképes rendelkezésre állásáról, a tárgyi eszközök pótlásáról, javításáról, a háziorvos köteles gondoskodni saját költségén (ingó vagyon).

12.) A háziorvos kizárólag a napi 8 óra rendelkezésre állási időn túl vállalhat más jellegű, e szerződést nem érintő egyéb tevékenységet.

13.) Szerződő felek egybehangzóan rögzítik, hogy a 4/2000. (II. 25.) EüM rendelet 4-5. §-a a házorvos kötelezettségei körében az alábbiakat rögzíti:

A háziorvos köteles ellátni az ellátási területén lakó, a külön jogszabályban foglaltak szerint hozzá bejelentkezett és az általa elfogadott biztosítottakat. A háziorvos köteles ellátni továbbá a rendelési idejében hozzá forduló személyeket, ha heveny megbetegedésük vagy krónikus betegségük miatt ellátatlanságuk az egészséget károsító vagy a gyógyulást lassító állapotromláshoz vezethet. A gyógyító-megelőző alapellátás keretében a háziorvos feladatkörébe tartozik különösen az egészséges lakosság részére nyújtott tanácsadás és szűrés, a beteg vizsgálata, gyógykezelése, egészségi állapotának ellenőrzése, orvosi rehabilitációja, illetve szükség esetén szakorvosi vagy fekvőbeteg-gyógyintézeti vizsgálatra, gyógykezelésre való utalása.

A háziorvos feladatkörébe tartozik továbbá:

a) terhes gondozásban való közreműködés,

b) a közegészségügyi-járványügyi feladatok ellátása,

c) az egészségnevelésben és az egészségügyi felvilágosításban való részvétel,

d) külön jogszabályban foglaltak szerint az életkorhoz kötött szűrővizsgálatok elvégzése és az egyes népegészségügyi célú, célzott szűrővizsgálatokban való közreműködés, valamint együttműködés az ellátási területén ilyen szűrővizsgálatot végző egészségügyi szolgáltatóval és a végrehajtásért felelős szervvel,

e) az önkormányzattal kötött szerződésben rögzítettek szerint az ügyeleti szolgálatban való részvétel,

f) külön engedély alapján a kézi gyógyszertár kezelése,

g) külön jogszabályban meghatározott orvosi, orvos szakértői feladatok,

h) külön jogszabályban foglaltak szerinti halott vizsgálat ellátása.

A háziorvos szükség esetén minden olyan közegészségügyi-járványügyi intézkedést megtesz, amely a lakosság egészségének megóvása érdekében szükséges.

A háziorvos külön jogszabályokban foglaltak szerint végez:

1. védőoltást és azzal kapcsolatos tennivalókat,
2. fertőző betegségekkel és fertőző betegségekre gyanús személyekkel kapcsolatos tevékenységet,
3. kórokozó-hordozókkal kapcsolatos tennivalókat,
4. ételmérgezések esetén szükséges teendőket,
5. szociális, gyermek- és ifjúságvédelmi feladatok ellátását.

14.) A háziorvos köteles munkanapokon naponta 8 órát a betegek részére rendelkezésre állni.

A 4/2000. (II. 25.) EüM rendelet 2. § (2) bekezdése alapján a folyamatos ellátás keretében a háziorvos hetente legkevesebb 15 órát, de munkanapokon naponta legkevesebb 2 órát rendel.

A rendelési időt reggel 8.00 – 16.00. között választhatja meg azzal, hogy köteles hetente legalább egy alkalommal délután rendelni.

A praxisközösségekről szóló 53/2021. (II. 9.) Korm. rendelet 3. § (1) bek. c) pontja szerint szükséges hetente legalább 20 óra rendelési idő biztosítását, benne legalább 4 óra prevenciós rendeléssel.

1. **Rendelési idő:**

**Hétfő**: 8.00-12.00 óráig

**Kedd:** 8.00-12.00 óráig Prevenciós rendelés: 15.00-18.00

**Szerda:** 8.00-10.00 óráig

**Csütörtök**: 14.00-18.00 óráig

**Péntek:** 9.00-12.00 óráig Prevenciós rendelés: 8.00-9.00

b) A rendelés helye: 9223 Bezenye, Jókai u. 1/Tanácsház u. 2. alatti orvosi rendelő.

c) A rendelési időt az Önkormányzat a helyben szokásos eszközökkel az Önkormányzat hirdetési helyein állandó jelleggel közzéteszi.

d) Jelen Szerződésben rögzített rendelési időt módosítani csak előzetes, írásos bejelentés után, az Önkormányzat jóváhagyásával lehet.

e) A Szolgáltató köteles a betegjogi képviselő személyére, elérhetőségére vonatkozó információt jól látható helyen a betegek részére feltüntetni.

15.) 4/2000. (II. 25.) EüM rendelet 2. § (1) bekezdése kimondja, hogy a háziorvos személyes és folyamatos orvosi ellátást nyújt az egészségi állapot megőrzése, a betegségek megelőzése és gyógyítása céljából. Az Egészségügyi Szolgáltató vállalja, hogy részt vesz a háziorvosi ügyeleti ellátásban.

16.) Szerződő Felek rögzítik, hogy a háziorvosi ellátás finanszírozása a mindenkori hatályos jogszabályokban foglaltaknak (a szerződés megkötésekor hatályos rendeletnek) megfelelően történik.

17.) Egészségügyi Szolgáltató tudomásul veszi, hogy amennyiben Önkormányzat a törvényes jogkörében eljárva, s a vonatkozó szakmai előírásokat megtartva új körzethatárokat állapít meg, új körzetet alakít ki, a döntéstől számított 15 napon belül köteles a finanszírozási szerződés módosítását kezdeményezni.

18.) Feladat-ellátásra kötelezett a háziorvosi rendelést a Bezenye, Tanácsház u. 2. szám alatti orvosi rendelőben látja el. A háziorvos feladatait a rendelőjében, indokolt esetben a beteg otthonában látja el.

19.) Az Egészségügyi Szolgáltató vállalja, hogy évente beszámol a praxis általános működéséről a Képviselő-testületnek.

20.) Ezt a határozatlan időre megkötött szerződést a Felek jogszabályok keretei között, közös megegyezéssel módosíthatják, felbonthatják.

21.) A jelen szerződést Felek bármelyike írásban felmondhatja az okok pontos megjelölésével a másik fél súlyos jogszabálysértő, vagy szerződésszegő magatartása miatt, és ha bizonyítottan törvénybe ütköző magatartást tanúsít.

A települési önkormányzat a feladat-ellátási szerződést - indokolással - felmondja, ha az Egészségügyi Szolgáltató vagy a Feladat-ellátásra kötelezett a feladat-ellátási szerződésben vállalt kötelezettségeit írásbeli felszólítás ellenére sem teljesíti, vagy folytatólagosan megszegi a jogszabályban foglalt működésre vonatkozó előírásokat, a háziorvos önálló egészségügyi tevékenység végzésére való jogosultságát bármely okból elveszti.

A felmondásra vonatkozóan a jelen szerződésben meghatározott szabályok annyiban alkalmazandók, amennyiben nem állnak ellentétben az önálló orvosi tevékenységre vonatkozó hatályos jogszabályokban foglaltakkal.

Szerződő Felek a felmondás esetére minimum 6 hónap felmondási időt kötnek ki. Amennyiben a jogsértő magatartás további joghátrányt okozhat, a felmondás azonnali hatályú is lehet.

22.) Megszűnik a feladat-ellátási szerződés, ha:

a) háziorvos meghal,

b) a háziorvos praxisjoga bármilyen okból megszűnik (visszavonás, átruházás, stb.),

c) az egészségügyi államigazgatási szerv illetékes intézete által kiadott működési engedély visszavonásával,

d) a háziorvos az önálló orvosi tevékenység gyakorlásához előírt bármely jogszabályi feltételnek nem felel meg,

e) a háziorvos finanszírozási szerződése a NEAK-kal bármilyen okból megszűnik,

f) a háziorvos a feladat-ellátási szerződésben vállalt kötelezettségeit írásbeli felszólítás ellenére sem teljesíti, vagy folytatólagosan megszegi a jogszabályban foglalt működésre vonatkozó előírásokat,

g) a háziorvos az önálló orvosi tevékenység gyakorlásához előírt bármely jogszabályi feltételnek nem felel meg

h) a jelen szerződésben szabályozott felmondási jog gyakorlásával.

Az ellátásból kizárt orvos helyettesítéséről Egészségügyi Szolgáltató gondoskodik.

23.) Szerződő Felek kijelentik, hogy amennyiben a NEAK bármilyen oknál fogva nem köt finanszírozási szerződést, vagy az jogérvényesen megszűnik, illetve Feladat-ellátásra kötelezettől a működtetési jogot visszavonják, vagy azt az Önkormányzattal történő előzetes egyeztetés nélkül elidegeníti, ez a szerződés is egyúttal érvényét veszti. Egészségügyi Szolgáltató és Feladat-ellátásra kötelezett tudomásul veszik, hogy a működtetési jog elidegenítése esetén a működtetési jog megszerzője a vevő jogán nem léphet automatikusan e szerződéses jogviszonyba.

24.) A jelen szerződést mindkét fél abban az esetben jogosult azonnali hatályú felmondással megszüntetni, ha bármelyik fél a szerződésben vagy a jogszabályban foglalt lényeges kötelezettségét felhívás ellenére ismételten megszegi. Az azonnali hatályú felmondás a szerződést a felmondás közlését követő hónap utolsó napján szünteti meg.

A szerződés megszűnéséig a feleket kölcsönösen terhelik a jelen szerződésben foglalt kötelezettségek.

25.) Szerződő Felek a szerződést haladéktalanul módosíthatják, ha a jelen szerződésben foglalt jogviszonyokra vonatkozó jogszabályok változása kihat.

26.) Az Önkormányzat a háziorvos által a jelen szerződés alapján végzett tevékenység során okozott bármilyen kár, hátrány vonatkozásában kártérítésre, kártalanításra nem kötelezhető, minden esetben a háziorvos viseli tevékenysége anyagi következményeit.

27.) Jelen Szerződésben nem szabályozott kérdésekben a háziorvosi ellátásra, annak finanszírozására vonatkozó egészségügyi és egészségbiztosítási jogszabályok, valamint a Polgári Törvénykönyv vonatkozó szabályai az irányadóak.

Jelen Feladat-ellátási szerződést a Felek elolvasás és megértés után, mint a szerződéskötési akaratukkal mindenben egyezőt 6 példányban írták alá.

Bezenye, 2021.

Bezenye Községi Önkormányzat Dr. Iván Endre és Társa Háziorvosi Betéti Társaság

Képv.: Dr. Márkus Erika Képv.: Dr. Iván Endre

polgármester ügyvezető

Jogi ellenjegyzés: Pénzügyileg ellenjegyzem:

Dr. Gáli Péter Horváthné Hodák Zsanett

jegyző pénzügyi ügyintéző