ELŐTERJESZTÉS

a képviselő-testület 2021. június 29-i ülésére

Tárgy: Állásfoglalás kialakítása útépítésről

Előterjesztő: Márkus Erika polgármester

Tisztelt Képviselő-testület!

A Képviselő-testület az elfogadott gazdasági programjának a következőket fogalmazta meg:

„A Képviselő-testület a helyi közutak fenntartásával kapcsolatban törekszik a közúthálózat szilárd burkolattal való ellátására. Valamennyi közút vonatkozásában rendelkezésre állnak a tervek, azok mai áraknak történő átárazását el kell végezni és az Önkormányzat pénzügyi lehetőségei függvényében tervezni kell a megvalósítást.”

Az útépítések megvalósításához pályázati források bevonását is tervezzük.

Az elmúlt évben pályázatot nyújtottunk be az önkormányzati feladatellátást szolgáló fejlesztések támogatására kiírt felhívásra, a Kossuth Lajos utca II. útfelújítására. Sajnos a pályázatunk nem nyert támogatást.

Ebben az évben is pályázatot nyújtottunk be az önkormányzati feladatellátást szolgáló fejlesztések támogatására kiírt felhívásra, a **Petőfi Sándor utca I. szakasz (**Ady Endre utca – Tanácsház utca közötti szakasz (hrsz.: 567.) útburkolat felújítására.

A pályázati összeg: 31.081.671.- Ft

A vállalt önerő összege: 11.081.671.- Ft.

A pályázat elbírálásáról szóló döntés még nem született.

A tervezhető útépítésekkel kapcsolatban az építési előadó az alábbi összefoglalót készítette:

**1., Dózsa Gy. utca**

A tervek rendelkezésre állnak és a vízelvezetés is megtervezett.

A tervezéskor az egyik érintett, a 300 hrsz-ú ingatlan tulajdonosa írásos nyilatkozatot tett, hogy a csapadékvíz elvezetés csővének kiépítéséhez hozzájárul. A másik érintett 289 hrsz-ú ingatlan tulajdonosa az Önkormányzat volt. Mivel az ingatlan időközben eladásra került, megoldandó feladat a vezeték szolgalmi jogának bejegyzése. Szerintem ez megoldható, mivel a tervezett beépítés szabadon álló és a tulajdonos érdeke is az út megépítése. A másik elvezető vezeték kiépítése akkor is megoldható, ha az ingatlan tulajdonos mégsem járulna hozzá a szolgalmi jog bejegyzéséhez. Ez esetben az Önkormányzat kezelésében lévő mélyfekvésű területre lenne átvezetve a vezeték. Ez max. 3-4 cm-es folyóka szint változást jelentene, mely többletköltséget nem okozna, sőt kiválthatóvá válna a Dózsa Gy. u. mögötti szikkasztó árok.

**2., Kossuth L. utca**

A tervek rendelkezésre állnak, de a csapadékvíz elvezetés nem megoldható az eredeti terv szerint, mivel a tervezett csapadékvíz kezelő műtárgyból történő elvezetés az 508/15 hrsz-ú ingatlan tulajdonosának hozzájárulása hiányában nem megoldható.

A keletkező csapadékvíz helyben történő kezelését szaktervező igénybevételével meg kell tervezni és az úttervet ehhez igazodva némileg átdolgozni, Az útépítésben ez lényegi változást nem jelent és többletköltséget sem okoz. Azonban a szikkasztó felület kialakítása és a tervezés többletköltséget jelent.

**3., Faiskola u.**

A tervek rendelkezésre állnak és a csapadékvíz kezelés is megtervezett.

Probléma a tervezett csatlakozások kiépítésénél, hogy a rendezési tervben szereplő útkorrekciók még nem valósultak meg. A 150-es főút csatlakozásnál kisajátítás szükséges vagy megállapodás az ingatlan tulajdonosával. Az Ady E. utcai csatlakozás kialakult állapothoz történő igazítása a folyamatban lévő rendezési tervben szerepel, így az megoldhatóvá válik.

**4., Lajtapusztai utak**

A Bezenye 931., 951., 969. és 913. hrsz-ú utak önkormányzati tulajdonba kerülése érdekében a Magyar Nemzeti Vagyonkezelő Zrt-hez a 26/2021.(V.12.) polgármesteri határozat alapján az igénybejelentés megtörtént, az ügymenet folyamatban van.

Az MNV Zrt. arról kért nyilatkozatot, hogy az Önkormányzat – az eljárás megkönnyítése érdekében - vállalja-e a szükséges értékbecslések elvégzését, vagy az MNV Zrt. végeztesse el, a kapcsolódó költségek kérelmezőre történő terhelése mellett.

Az Önkormányzat nevében úgy nyilatkoztunk, hogy vállaljuk az értékbecslés elvégzését azért, mert ezzel meggyorsíthatjuk az eljárást.

Tisztelt Képviselő-testület!

Az Önkormányzat 2021. évi költségvetéséről szóló rendelet 4. § (1) bekezdése szerint: „Új induló önkormányzati fejlesztést, felújítást csak akkor lehet megkezdeni, amikor a pénzügyi forrás rendelkezésre áll.”

Kérem a T. Képviselő-testület döntését arra vonatkozóan, hogy az Önkormányzat anyagi helyzetének ismeretében mely út szilárd burkolattal való ellátásra kerüljön sor.

Bezenye, 2021. június 24.

Márkus Erika s.k.

polgármester